## Pravilnik o uvjetima i načinu utvrđivanja mjerodav­nih tržišta u telekomunikacijama

### NN 127/2005 (26.10.2005.), Pravilnik o uvjetima i načinu utvrđivanja mjerodav­nih tržišta u telekomunikacijama

# MINISTARSTVO MORA, TURIZMA, PROMETA I RAZVITKA

**2369**

Na temelju članka 51. stavka 5. Zakona o
telekomunikacijama (»Narodne novine«, broj 122/03., 158/03., 60/04. i 70/05.)
ministar mora, turizma, prometa i razvitka donosi

## PRAVILNIK

### O UVJETIMA I NAČINU UTVRĐIVANJA MJERODAVNIH TRŽIŠTA U TELEKOMUNIKACIJAMA

*Sadržaj pravilnika*

Članak 1.

Ovim se Pravilnikom propisuju uvjeti i način
utvrđivanja mjerodavnih tržišta telekomunikacijskih usluga, te uvjeti, način i
postupak na koji Hrvatska agencija za telekomunikacije (u daljnjem tekstu:
Agencija), utvrđuje da operator ili davatelj usluga nema ili ima znatniju
tržišnu snagu na mjerodavnom tržištu.

*Pojmovi i značenje*

Članak 2.

U smislu ovog Pravilnika pojedini pojmovi imaju sljedeće
značenje:

1. *Tržišni
udio* je u postotku izražen udio prihoda davatelja usluga ili operatora na
mjerodavnom tržištu u ukupnom prihodu ostvarenom na tom mjerodavnom tržištu.
Tržišni udio se u pravilu odnosi na proteklu kalendarsku godinu;

2. *HH indeks*
je Herfindhal – Hirschmanov
indeks tržišne koncentracije, koji se izvodi iz tržišnih udjela svih davatelja
usluga ili operatora koji su sudionici mjerodavnog tržišta, a izračunava se kao
suma kvadrata njihovih tržišnih udjela, izraženih u postocima;

3. *SSNIP
test (Small but Significant
Non-transitory Increase in Price)* je test
hipotetskog monopola, kojim se utvrđuju mjerodavna tržišta u dimenziji usluga,
kao i u geografskoj dimenziji;

4. *Znatnija
tržišna snaga* predstavlja vladajući položaj (dominaciju) u skladu s
propisima o zaštiti tržišnog natjecanja, a označava položaj ekonomske snage
koju uživa davatelj usluga ili operator, ili više njih zajedno, a koji mu daje
mogućnost da sprječava razvoj djelotvorne konkurencije na mjerodavnom tržištu,
dozvoljavajući mu da se u značajnoj mjeri ponaša neovisno od konkurenata na tom
mjerodavnom tržištu i od korisnika usluga;

5. *Zloporaba
znatnije tržišne snage* označava postupke kojima davatelj usluga ili
operator, ili više njih zajedno, sprječava razvoj djelotvorne konkurencije na
mjerodavnom tržištu, ponašajući se u značajnoj mjeri neovisno od konkurenata na
tom mjerodavnom tržištu i od korisnika usluga;

6. *Djelotvorna
konkurencija* je stanje mjerodavnog tržišta u kojemu postoje dovoljno
djelotvorni mehanizmi konkurencije zbog kojih povišenje cijena jednog ili više
davatelja usluga ili operatora ne dovodi do povećanja njihove realne dobiti;

7. *Mjerodavno
tržište* je skup svih javno ponuđenih telekomunikacijskih usluga, koje se po
svojim karakteristikama, namjenama i cijenama međusobno supstituiraju na
određenom geografskom području i pri danoj razini cijena. Za određivanje
mjerodavnog tržišta potrebno je utvrditi dimenziju usluga i geografsku
dimenziju;

8. *Dimenziju
usluga* mjerodavnog tržišta čine sve javno ponuđene telekomunikacijske
usluge koje se po svojim karakteristikama, namjenama i cijenama međusobno
supstituiraju pri danoj razini cijena, tako da postoje učinci supstitucije na
strani potražnje, učinci supstitucije na strani ponude, ili mogućnost ulaska
potencijalne konkurencije;

9. *Geografska
dimenzija* mjerodavnog tržišta je određeno geografsko područje, na kojemu se
javno nude telekomunikacijske usluge koje čine mjerodavno tržište, a na kojemu
postoje učinci supstitucije na strani potražnje, učinci supstitucije na strani
ponude, ili mogućnost ulaska potencijalne konkurencije;

10. *Učinci
supstitucije na strani potražnje* predstavljaju učinke supstitucije javno
ponuđenih telekomunikacijskih usluga na mjerodavnom tržištu, zbog kojih
korisnici mogu odgovoriti na povećanje cijena jedne usluge prelaskom na
potrošnju druge ili drugih supstituirajućih usluga
kod drugih davatelja usluga i operatora na mjerodavnom tržištu;

11. *Učinci
supstitucije na strani ponude* predstavljaju mogućnosti davatelja usluga ili
operatora na mjerodavnom tržištu da zamjenjuju ponudu jednoga ili više
davatelja usluga ili operatora na istom mjerodavnom tržištu da slobodnim
tržišnim prilagođavanjem ponude kompenziraju učinke poskupljenja jednoga ili
više davatelja usluga ili operatora;

12. *Potencijalnu
konkurenciju* predstavljaju davatelji usluga ili operatori koji mogu snositi
dodatne troškove nužne za pristup mjerodavnom tržištu;

13. *Stvarna
mogućnost ulaska potencijalne konkurencije* je nepostojanje propisanih ili
stvarnih ekonomskih ulaznih prepreka, koje bi onemogućile ulazak konkurencije
na određeno mjerodavno tržište;

14. *Elastičnost
potražnje* je veličina koja se određuje ili procjenjuje kvantitativnim
metodama ekonomske analize, a koja izražava postotnu promjenu količinske
potražnje za određenom uslugom, kada se cijena te usluge promijeni za 1%;

15. *Supstitucija
telekomunikacijskih usluga* koje čine mjerodavno tržište je svojstvo skupa
telekomunikacijskih usluga koje su identične ili slične po svojim namjenama,
karakteristikama i osobinama tržišne potražnje, da pružaju korisnicima stvaran
međusobni nadomjestak, te stvarnu mogućnost da reagiraju na poskupljenje usluge
jednog ili više davatelja usluga ili operatora korištenjem usluga od ostalih
davatelja usluga ili operatora na mjerodavnom tržištu, uslijed čega se dobit
davatelja usluga ili operatora koji su podigli cijene realno ne povećava. To
uključuje i nisku razinu troškova koja ne predstavlja prepreku prelasku
korisnika usluga od jednog davatelja usluga ili operatora na drugog.

*Dostava podataka*

Članak 3.

(1) Davatelji usluga i operatori obvezni su na
zahtjev Vijeća Hrvatske agencije za telekomunikacije (u daljnjem tekstu: Vijeće
Agencije) u roku od 15 dana od dana zaprimanja zahtjeva, dostaviti tražene
podatke u vezi s utvrđivanjem znatnije tržišne snage. Na zahtjev davatelja
usluga ili operatora, Vijeće Agencije može, u slučaju potrebe obrade složenijih
skupova podataka, odrediti dulji rok za dostavu traženih podataka, koji ne može
biti dulji od 45 dana od dana zaprimanja zahtjeva.

(2) Ako davatelji usluga i operatori ne dostave
u roku iz stavka 1. ovoga članka podatke iz stavka 1. ovoga članka Vijeće
Agencije može donijeti rješenje u vezi s utvrđivanjem znatnije tržišne snage
davatelja usluga i operatora i na temelju podataka prikupljenih na druge odgovarajuće
načine.

*Položaj znatnije tržišne snage*

Članak 4.

(1) Davatelj usluga ili operator koji ima
tržišni udjel veći od 25% na određenom mjerodavnom tržištu ima u skladu sa
Zakonom o telekomunikacijama (u daljnjem tekstu: Zakon), znatniju tržišnu snagu
na mjerodavnom tržištu od dana kada je stvarno ispunio taj uvjet, što se
utvrđuje rješenjem Agencije.

(2) Položaj davatelja usluga ili operatora sa
znatnijom tržišnom snagom obuhvaća istovremeno dimenziju usluga i geografsku dimenziju
mjerodavnog tržišta.

(3) Davatelj usluga ili operator, koji ne
ispunjava uvjete iz stavka 1. ovoga članka, ima znatniju tržišnu snagu na
temelju rješenja Vijeća Agencije donesenog u skladu s člankom 9. ovoga
Pravilnika.

(4) Položaj davatelja usluga ili operatora sa
znatnijom tržišnom snagom prestaje kada Vijeće Agencije, po službenoj dužnosti
ili na zahtjev operatora, donese rješenje da davatelj usluge ili operator nema
znatniju tržišnu snagu, prestankom ispunjavanja uvjeta iz stavka 1. ovoga članka
ili u skladu s člankom 8. ovoga Pravilnika.

*Određivanje mjerodavnih tržišta*

Članak 5.

(1) Za određivanje mjerodavnog tržišta Vijeće
Agencije mora odrediti dimenziju usluga i geografsku dimenziju.

(2) Vijeće Agencije utvrđuje postupak
kvantitativne analize tržišta radi određivanja mjerodavnih tržišta, u dimenziji
usluga i geografskoj dimenziji, te utvrđivanja položaja znatnije tržišne snage
i zajedničke znatnije tržišne snage, koji se mora temeljiti na načelima SSNIP
testa, te na mjerilima iz članka 51. stavaka 8. i 9. Zakona.

(3) Utvrđeni postupak iz stavka 2. ovoga članka
Vijeće Agencije mora objaviti na javno dostupan način.

(4) Prigodom određivanja mjerodavnih tržišta,
Vijeće Agencije će u pravilu primjenjivati određivanje užih mjerodavnih tržišta
u dimenziji usluga i u geografskoj dimenziji, ako bi primjena šire određenih
tržišta dovela do smanjivanja broja operatora ili davatelja usluga sa znatnijom
tržišnom snagom.

(5) Vijeće Agencije može izmijeniti određeno
mjerodavno tržište zbog sprječavanja zloporabe znatnije tržišne snage na jednom
ili više dijelova ranije određenog mjerodavnog tržišta.

Mjerodavna tržišta u
dimenziji usluga

Članak 6.

(1) Vijeće Agencije određuje mjerodavna tržišta
u dimenziji usluga prema postupku iz članka 5. stavka 2. ovoga Pravilnika, osim
sljedećih mjerodavnih tržišta:

a) Maloprodajna razina:

1. pristup javnoj telekomunikacijskoj mreži na
fiksnoj lokaciji za rezidencijalne korisnike;

2. pristup javnoj telekomunikacijskoj mreži na
fiksnoj lokaciji za nerezidencijalne korisnike;

3. javna govorna usluga u mjesnom i/ili
međumjesnom prometu koja se pruža na fiksnoj lokaciji za rezidencijalne
korisnike;

4. javna govorna usluga u međunarodnom prometu
koja se pruža na fiksnoj lokaciji mreži za rezidencijalne korisnike;

5. javna govorna usluga u mjesnom i/ili
međumjesnom prometu koja se pruža na fiksnoj lokaciji za nerezidencijalne
korisnike;

6. javna govorna usluga u međunarodnom prometu
koja se pruža na fiksnoj lokaciji za nerezidencijalne
korisnike;

7. minimalni skup iznajmljenih vodova.

b) Veleprodajna razina:

1. originacija poziva
iz javih telekomunikacijskoj mreža, koja se pruža na fiksnoj lokaciji;

2. terminacija poziva
u određenu javnu telekomunikacijsku mrežu koja se pruža na fiksnoj lokaciji;

3. usluge tranzita u javnoj nepokretnoj mreži;

4. razmotani pristup, što uključuje i dijeljeni
pristup (shared access), lokalnoj petlji za davanje
govornih usluga i širokopojasnog pristupa;

5. širokopojasni pristup, uključujući bitstream access, koji omogućuje dvosmjernu širokopojasnu
komunikaciju;

6. zaključni segmenti iznajmljenih
telekomunikacijskih vodova;

7. prijenosni segmenti iznajmljenih
telekomunikacijskih vodova, tj. oni segmenti koji
nisu zaključni;

8. pristup i originacija
poziva iz javnih pokretnih mreža;

9. terminacija poziva
u određenu javnu pokretnu mrežu;

10. nacionalno tržište međunarodnog roaminga u javnoj pokretnoj mreži;

11. prijenos radijskih i televizijskih programa.

(2) Vijeće Agencije može bez provođenja postupka
SSNIP testa iz članka 5. stavka 2. ovoga Pravilnika određivati i objedinjena
mjerodavna tržišta u dimenziji sljedećih usluga:

1. davanje pristupa i korištenje usluga javne
govorne mreže na fiksnoj lokaciji na maloprodajnoj razini (stavak 1. točka a) podtočke 1. do 6. ovoga članka);

2. davanje usluga međusobnog povezivanja
iznajmljenih vodova na veleprodajnoj razini (stavak 1. točka b) podtočke 6. i 7. ovoga članka).

(3) Šire određivanje mjerodavnih tržišta iz
točaka 1. i 2. stavka 2. ovoga članka, Vijeće Agencije ne može primijeniti ako
bi bilo koji davatelj usluga ili operator na pojedinom mjerodavnom tržištu iz
stavka 1., točka a) podtočke 1. do 6. ovoga članka
koja čine objedinjeno mjerodavno tržište, time prestao imati položaj znatnije
tržišne snage.

(4) Vijeće Agencije analizira mjerodavna tržišta
iz ovog članka prema postupku iz članka 5. stavka 2. ovoga Pravilnika. Prije
utvrđivanja postupka, Vijeće Agencije će analizirati mjerodavna tržišta iz
stavaka 1. i 2. ovoga članka prema odgovarajućim mjerilima iz članka 51. stavaka
8. i 9. Zakona.

*Mjerodavna tržišta u geografskoj dimenziji*

Članak 7.

(1) Vijeće Agencije određuje i analizira
mjerodavna tržišta u geografskoj dimenziji prema postupku iz članka 5. stavka
2. ovoga Pravilnika.

(2) Mjerodavno tržište u geografskoj dimenziji
ne mora biti jednako području koncesije ili dozvole davatelja usluga ili
operatora.

(3) Ako na određenom mjerodavnom tržištu u
geografskoj dimenziji, koje može biti cjelokupno područje ili samo dio područja
na kojemu davatelj usluga ili operator obavlja telekomunikacijske usluge, ne
postoje učinci supstitucije od strane potražnje i ponude, ili mogućnost ulaska
potencijalne konkurencije, u dovoljnoj mjeri da povećanje cijena davatelju
usluga ili operatoru ne donosi i realno povećanje dobiti, Vijeće Agencije će
rješenjem utvrditi novo mjerodavno tržište u geografskoj dimenziji.

(4) Prije utvrđivanja postupka u skladu s
člankom 5. stavkom 2. ovoga Pravilnika, Vijeće Agencije će odrediti i
analizirati geografsku dimenziju mjerodavnog tržišta prema mjerilima iz članka
51. stavaka 8. i 9. Zakona.

*Postupak utvrđivanja da davatelj usluga ili operator nema
znatniju tržišnu snagu na mjerodavnom tržištu uz tržišni udjel veći od 25%*

Članak 8.

(1) Vijeće Agencije provodi postupak utvrđivanja
da davatelj usluga ili operator nema znatniju tržišnu snagu, po službenoj
dužnosti ili na temelju zahtjeva davatelja usluge ili operatora, i u slučaju
kada davatelj usluga ili operator zadovoljava uvjet da ima znatniju tržišnu
snagu iz članka 4. stavka 1. ovog Pravilnika.

(2) Vijeće Agencije je obvezno donijeti rješenje
o prihvaćanju ili o odbijanju zahtjeva davatelja usluga iz stavka 1. ovoga
članka, najkasnije u roku od 30 dana od zaprimanja zahtjeva, ili iznimno zbog
prikupljanja podataka i u duljem roku, koji ne može biti dulji od 60 dana od
dana zaprimanja zahtjeva.

(3) Vremenski razmak između dva zahtjeva iz
stavka 1. ovoga članka može iznositi najviše godinu dana.

(4) Ako je HH indeks na mjerodavnom tržištu veći
ili jednak od 2000, Vijeće Agencije će rješenjem odbiti zahtjev iz stavka 1.
ovoga članka.

(5) Ako je HH indeks na mjerodavnom tržištu
manji ili jednak od 1000, Vijeće Agencije će donijeti rješenje da davatelj
usluga nema znatniju tržišnu snagu na mjerodavnom tržištu.

(6) Ako je HH indeks na mjerodavnom tržištu veći
od 1000, a manji od 2000, Vijeće Agencije će donijeti rješenje na temelju
mjerila utvrđenih u članku 51. stavku 8. Zakona.

(7) U slučaju kada Vijeće Agencije utvrdi da na
mjerodavnom tržištu postoji zajedničko koordinirano djelovanje dvaju ili više
davatelja usluga ili operatora na tržištu, Vijeće Agencije će računati HH
indekse, potrebne u postupcima iz ovoga članka, na način da zbroji tržišne
udjele takvih davatelja usluga ili operatora i iskaže ih u izračunu HH indeksa
kao zajednički tržišni udio.

(8) Ako je HH indeks na mjerodavnom tržištu iz
stavka 7. ovoga članka veći od 1000, a manji od 2000, Vijeće Agencije će
donijeti rješenje na temelju mjerila utvrđenih u članku 51. stavku 9. Zakona.

*Postupak utvrđivanja da davatelj usluga ili operator ima
znatniju tržišnu snagu na mjerodavnom tržištu uz tržišni udjel manji od 25%*

Članak 9.

(1) Vijeće Agencije provodi postupak utvrđivanja
da davatelj usluga ili operator koji ima tržišni udjel manji od 25%, ima
znatniju tržišnu snagu na mjerodavnom tržištu, po službenoj dužnosti ili na
temelju zahtjeva davatelja usluga ili operatora.

(2) Vijeće Agencije je obvezno donijeti rješenje
o prihvaćanju ili o odbijanju zahtjeva iz stavka 1. ovoga članka, najkasnije u
roku od 30 dana od zaprimanja zahtjeva, ili iznimno zbog prikupljanja podataka
i u duljem roku koji ne može biti dulji od 60 dana od zaprimanja zahtjeva.

(3) Vijeće Agencije će u postupku iz stavka 1.
ovoga članka osobito razmotriti utemeljenost zahtjeva odnosno odgovarajuće
ekonomske pokazatelje koji ukazuju da davatelj usluga ili operator ispunjava
uvjete da ima znatniju tržišnu snagu na mjerodavnom tržištu. Ako je iz zahtjeva
vidljiva moguća prostorno ograničena zloporaba položaja znatnije tržišne snage,
Vijeće Agencije može izmijeniti ranije utvrđenu geografsku dimenziju predmetnog
mjerodavnog tržišta.

(4) Ako je HH indeks na utvrđenom, odnosno
izmijenjenom mjerodavnom tržištu u skladu sa stavkom 3. ovoga članka, manji ili
jednak 1000, Vijeće Agencije će odbiti taj zahtjev.

(5) U postupcima iz stavka 1. ovoga članka
primjenjuju se mjerila iz članka 51. stavaka 8. i 9. Zakona.

*Obveza vođenja i objave popisa davatelja usluga i operatora
sa znatnijom tržišnom snagom*

Članak 10.

Vijeće Agencije je obvezno u skladu sa Zakonom
voditi i objavljivati popis davatelja usluga i operatora sa znatnijom tržišnom
snagom na mjerodavnim tržištima.

*Prijelazne odredbe*

Članak 11.

(1) Vijeće Agencije će najkasnije do 30. rujna
2006. na javno dostupan način objaviti utvrđeni postupak iz članka 5. stavka 2.
ovoga Pravilnika.

(2) Davatelji usluga i operatori sa znatnijom
tržišnom snagom, koji su položaj davatelja usluga ili operatora sa znatnijom
tržišnom snagom stekli na temelju ranijih propisa, zadržat će položaj znatnije
tržišne snage do donošenja rješenja Vijeća Agencije u skladu s odredbama ovoga
Pravilnika.

*Stupanje na snagu Pravilnika*

Članak 12.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-01/05-02/110

Urbroj: 530-10-05-01

Zagreb, 19. listopada 2005.

Ministar

**Božidar Kalmeta, dipl. ing**., v. r.

Pravilnik, NN 127/2005-2369